Presidentti on aiemmin myöntänyt olevansa homofoobikko.

Jair Bolsonaro haluaa muuttaa Brasiliaa konservatiivisemmaksi. EPA/AOP

Suorasukaisista kommenteistaan tunnettu Brasilian äärioikeistolainen presidentti Jair Bolsonaro, 64, otti hiljattain kantaa seksuaalivähemmistöihin. Bolsonaro sanoi toimittajille tarkoitetussa aamiaistilaisuudessa, ettei Brasilia ole sopiva kohde homoseksuaaleille.

– Maamme ei voi olla tunnettu siitä, että tämä on homojen paratiisi. Brasilia ei voi olla homokulttuurin tai homoturismin ykköskohde, Bolsonaro sanoi tilaisuudessa uutissivusto Crusoén mukaan.

Hänen mukaansa ”homoturismin” näkyvyys on häiriöksi perinteisen perhemallin edustajille.

– Meillä on perheitä täällä, presidentti totesi.

Kommentit raivostuttivat Brasilian seksuaalivähemmistöjen asemaa ajavia yhteisöjä, joiden mielestä Bolsonaro antaa yksipuolisen kuvan siitä, millainen on oikeanlainen perhe. Yhteisöjen mielestä Bolsonaro kylvää kommenteillaan silkkaa vihaa.

Bolsonaro on aiemmin myöntänyt olevansa homofoobikko. Hän on julkisesti kertonut, ettei pidä homoseksuaaleista ja viestittänyt, ettei Brasilia maana pidä homoseksuaaleista.

Bolsonaro valittiin presidentiksi vuoden 2018 lopussa. Ennen presidenttikauttaan hän työskenteli Brasilian armeijan palveluksessa.